醉鄉十二首  其一一
作者：鄭思肖
朝代：宋

paragraphs: 天道何冥冥，委形闢空杳。
曠劫土坦平，沖氣藹雲杪。
不入禹封疆，拓地八荒表。
空洞無邊涯，一切境界小。
骨柔春香濃，目紺夜光瞭。
洪荒上古前，命不爲愁剿。
卑哉蒼生愚，役心顔貌愀。
窗猴狂摇摇，野馬走擾擾。
髓竭沖融膏，渴命竟枯夭。
奚不來此邦，軟坐廓幽眇。
刳刷膏肓俗，滌濯肺腑皎。
騁駕無可遊，一生事足了。